b"\n_START_ARTICLE_\nPsykiatria\n_START_PARAGRAPH_\nPsykiatria on l\xc3\xa4\xc3\xa4ketieteen erikoisala, joka tutkii sairauksia ja h\xc3\xa4iri\xc3\xb6it\xc3\xa4, jotka aiheuttavat mielenterveyteen, k\xc3\xa4ytt\xc3\xa4ytymiseen, tiedonk\xc3\xa4sittelyyn tai motorisiin toimintoihin taikka seksuaalitoimintoihin liittyvi\xc3\xa4 oireita ja monesti my\xc3\xb6s elimellisi\xc3\xa4 muutoksia aivoissa. T\xc3\xa4llaisia sairauksia ja h\xc3\xa4iri\xc3\xb6it\xc3\xa4 ovat esimerkiksi ADHD, alkoholismi, anoreksia, Aspergerin oireyhtym\xc3\xa4, erektioh\xc3\xa4iri\xc3\xb6, lukih\xc3\xa4iri\xc3\xb6, matematiikan erityisvaikeus, masennus, pakko-oireinen h\xc3\xa4iri\xc3\xb6, paniikkih\xc3\xa4iri\xc3\xb6, skitsofrenia, Touretten oireyhtym\xc3\xa4, vaskulaarinen dementia, \xc3\xa4lyllinen kehitysvammaisuus ja \xc3\xa4\xc3\xa4nt\xc3\xa4mish\xc3\xa4iri\xc3\xb6t. Se, mik\xc3\xa4 katsotaan psykiatriseksi sairaudeksi, riippuu osin yhteiskunnassa vallalla olevista asenteista. Esimerkiksi homoseksuaalisuutta pidettiin aiemmin psykiatrisena sairautena._NEWLINE_Alkoholismiin, kaksisuuntaiseen mielialah\xc3\xa4iri\xc3\xb6\xc3\xb6n, pakko-oireiseen h\xc3\xa4iri\xc3\xb6\xc3\xb6n, ahdistuneisuush\xc3\xa4iri\xc3\xb6\xc3\xb6n ja skitsofreniaan liittyy kognitiivisia ongelmia aiheuttavaa harmaiden aivosolujen katoa muun muassa pihtipoimun etuosassa sek\xc3\xa4 oikeassa ja vasemmassa aivosaaressa._NEWLINE_My\xc3\xb6s somaattisiin sairauksiin liittyy usein psykiatrisia oireita. Esimerkiksi keliakia voi aiheuttaa lapsilla ahdistusta, masennusta tai aggressiivisuutta._NEWLINE_Sana psykiatria tulee kreikan sanoista psykh\xc4\x93 'mieli' ja iatreia 'parantaminen'. Aikaisemmin Suomessa on k\xc3\xa4ytetty psykiatriasta nimityst\xc3\xa4 mielitautioppi._NEWLINE_Psykiatriset sairaudet aiheuttavat usein ty\xc3\xb6kyvytt\xc3\xb6myytt\xc3\xa4. Psykiatristen sairauksen vuoksi ty\xc3\xb6kyvytt\xc3\xb6myysel\xc3\xa4kkeelle tai kuntoutustuelle siirtyvien suomalaisten m\xc3\xa4\xc3\xa4r\xc3\xa4 on v\xc3\xa4hentynyt kuitenkin kolmanneksella 2000-luvun alun tasosta.\n_START_SECTION_\nHistoriaa\n_START_PARAGRAPH_\nKeskiajalla ja viel\xc3\xa4 uudella ajallakin Suomessa ajateltiin mielenterveyden h\xc3\xa4iri\xc3\xb6iden johtuvan siit\xc3\xa4, ett\xc3\xa4 paholaiset ovat riivanneet ihmisen sielun._NEWLINE_Suomen ensimm\xc3\xa4inen psykiatrian professuuri perustettiin Helsingin yliopistoon 15. kes\xc3\xa4kuuta 1906. Christian Sibeliusta (1869\xe2\x80\x931922) pidet\xc3\xa4\xc3\xa4n varsinaisen suomalaisen tieteellisen psykiatrian alullepanijana. H\xc3\xa4n vaikutti muun muassa alan koulutukseen ja yliopistollisen klinikan perustamiseen sek\xc3\xa4 psykiatrisen hoidon sis\xc3\xa4lt\xc3\xb6\xc3\xb6n. Kuitenkin viel\xc3\xa4 Suomen itsen\xc3\xa4istymisen j\xc3\xa4lkeenkin l\xc3\xa4\xc3\xa4ketieteess\xc3\xa4 hyljeksittiin psykiatriaa._NEWLINE_1940-luvulla oli vallalla yleinen k\xc3\xa4sitys, ett\xc3\xa4 mielisairautta ei voitu parantaa sen perinn\xc3\xb6llisyyden vuoksi. Mielisairaita hoitavien laitosten tarkoituksena oli l\xc3\xa4hinn\xc3\xa4 potilaiden s\xc3\xa4ilytt\xc3\xa4minen ja vahinkojen ehk\xc3\xa4iseminen. Suomalainen psykiatria perustui 1940- ja 1950-luvulla somaattiseen l\xc3\xa4\xc3\xa4ketieteeseen. Tyypillist\xc3\xa4 ajan ajattelulle oli psyykkisesti sairastuneiden rinnastaminen rikollisiin. Kuitenkin jo 1940-luvulla oli my\xc3\xb6s n\xc3\xa4kemyksi\xc3\xa4 holistisuudesta, psykosomatiikasta ja mielisairauksien ja nerouden liittymisest\xc3\xa4 toisiinsa. Jotkut suomalaiset l\xc3\xa4\xc3\xa4k\xc3\xa4rit (muiden muassa Veikko T\xc3\xa4hk\xc3\xa4, Martti Siirala) k\xc3\xa4viv\xc3\xa4t 1950-luvulla ulkomailla opiskelemassa psykoanalyysia, ja t\xc3\xa4m\xc3\xa4n opetus kehittyi Suomessakin._NEWLINE_Psykiatria on ollut ainoa l\xc3\xa4\xc3\xa4ketieteen erikoisala, jonka rahoitus on pysynyt 1990-luvun alusta alkaen ennallaan muiden alojen rahoituksen lis\xc3\xa4\xc3\xa4ntyess\xc3\xa4._NEWLINE_Ensimm\xc3\xa4inen neurolepti (klorpromatsiini) otettiin k\xc3\xa4ytt\xc3\xb6\xc3\xb6n 1950-luvulla, trisykliset masennusl\xc3\xa4\xc3\xa4kkeet 1960-luvulla, atyyppinen neurolepti klotsapiini 1980-luvulla, SSRI-masennusl\xc3\xa4\xc3\xa4kkeet (serotoniinin takaisinoton est\xc3\xa4j\xc3\xa4t), uudet masennusl\xc3\xa4\xc3\xa4keryhm\xc3\xa4t ja lis\xc3\xa4\xc3\xa4 atyyppisi\xc3\xa4 neuroleptej\xc3\xa4 1990- ja 2000-luvulla. Useimmat t\xc3\xa4ll\xc3\xa4 hetkell\xc3\xa4 (2006) k\xc3\xa4yt\xc3\xb6ss\xc3\xa4 olevat psyykenl\xc3\xa4\xc3\xa4kkeet ovat tulleet markkinoille vuoden 1990 j\xc3\xa4lkeen. _NEWLINE_Suomessa oli pitk\xc3\xa4\xc3\xa4n vallitsevana saksalaisella kielialueella suosittu psykodynaaminen teorianmuodostus. Suomalaiset psykiatrit kouluttautuivat psykodynaamisiksi psykoterapeuteiksi. Perheterapeuttinen \xe2\x80\x93 systeeminen ajattelu voimistui 1970-luvulta alkaen. Erilaisten teoreettisten l\xc3\xa4ht\xc3\xb6kohtien monipuolistuessa my\xc3\xb6s hoitomuodot ovat monipuolistuneet. Psykodynaamisen yksil\xc3\xb6psykoterapian lis\xc3\xa4ksi k\xc3\xa4ytt\xc3\xb6\xc3\xb6n otettiin 1970-luvulla ryhm\xc3\xa4- ja perheterapeuttinen hoito, 1980-luvulla verkostohoito ja lyhytpsykoterapeuttinen hoito, 1990-luvulla kognitiivis-behavioraaliset terapia. Samanaikaisesti on kehitetty ja hy\xc3\xb6dynnetty toimintaterapiaa, taideterapiaa, kirjallisuusterapiaa, musiikkiterapiaa ym. Moniammatillista yhteisty\xc3\xb6t\xc3\xa4 on korostettu. Nykyisin vallitsevin terapianmuodostus on l\xc3\xa4hinn\xc3\xa4  edell\xc3\xa4 mainittuja integroiva biopsykososiaalinen. _NEWLINE_Aivotutkimuksessa suomalaiset ovat tunnetusti hyvi\xc3\xa4 ja Suomessa on monia kansainv\xc3\xa4lisesti arvostettuja tutkijoita.\n_START_SECTION_\nPsykiatrinen diagnoosi\n_START_PARAGRAPH_\nTutkimuksen ja oireiden perusteella haastattelija pyrkii tekem\xc3\xa4\xc3\xa4n johtop\xc3\xa4\xc3\xa4t\xc3\xb6ksen ja diagnoosin. Nykyisin k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 kliinisi\xc3\xa4 eli oirediagnooseja. Mielenterveyden h\xc3\xa4iri\xc3\xb6iden diagnosointi on monia muita l\xc3\xa4\xc3\xa4ketieteen piiriss\xc3\xa4 k\xc3\xa4siteltyj\xc3\xa4 ilmi\xc3\xb6it\xc3\xa4 riippuvaisempi sanojen merkityksist\xc3\xa4 ja lauseiden tulkinnoista. Kerran asetettu psykiatrinen diagnoosi on usein pysyv\xc3\xa4 osa ihmisen el\xc3\xa4m\xc3\xa4\xc3\xa4, joka kulkee mukana esimerkiksi vakuutusta hakiessa, somaattisten syiden vuoksi l\xc3\xa4\xc3\xa4k\xc3\xa4rill\xc3\xa4 k\xc3\xa4ydess\xc3\xa4 tai vaikkapa adoptiolupaa hakiessa._NEWLINE_Virallisesti diagnoosi tehd\xc3\xa4\xc3\xa4n ICD-10 kriteereiden mukaisesti, mutta DSM-IV on paljon psykiatriassa k\xc3\xa4ytetty, sill\xc3\xa4 sit\xc3\xa4 on k\xc3\xa4ytetty useimmissa tutkimuksissa, joissa on tutkittu hoitojen vaikuttavuutta._NEWLINE_Diagnoosien m\xc3\xa4\xc3\xa4r\xc3\xa4 on viimeisen sadan vuoden aikana kasvanut r\xc3\xa4j\xc3\xa4hdysm\xc3\xa4isesti. Siin\xc3\xa4 miss\xc3\xa4 1900-luvun alussa diagnooseja oli tusinan verran, Diagnostiset kriteerit (DSM-IV) vuodelta 1997 kirjaa niit\xc3\xa4 l\xc3\xa4hes kolme sataa._NEWLINE_Psykiatrinen diagnosointi on viime aikoina saanut paljon kritiikki\xc3\xa4 intellektuellien keskuudessa uusien diagnoosien tehtailun takia. T\xc3\xa4h\xc3\xa4n on ehdotettu syyksi mielenterveysl\xc3\xa4\xc3\xa4kkeit\xc3\xa4 tuottavien yritysten taloudelliset intressit._NEWLINE_Osa somaattisia sairauksia sairastavista potilaista saa psykiatrisen puolen diagnoosin sen vuoksi, ett\xc3\xa4 l\xc3\xa4\xc3\xa4k\xc3\xa4rikunnassa kehittyi 1980-luvulla perinne, jossa etiologialtaan tuntematonta sairautta sairastaville annetaan psykiatrinen diagnoosi. Huonosti tunnettujen sairauksien oireita saatetaan pit\xc3\xa4\xc3\xa4 my\xc3\xb6s harha-aistimuksina."